**Објашњење најчешћих питања и недоумица у вези са Уредбом о ближим условима, критеријумима и елементима за паушално опорезивање обвезника пореза на приходе од самосталне делатности**

**Када ће сви регистровани предузетници добити решења о паушалном опорезивању?**

Влада Републике Србије усвојила је 25.08.2017. Уредбу о изменама и допунама Уредбе о ближим условима, критеријумима и елементима за паушално опорезивање обвезника пореза на приходе од самосталне делатности. Уредба ступа на снагу наредног дана од дана објављивања у Службеном гласнику Републике Србије, а примењиваће се за увтрђивање пореза почев за 2015. годину, осим појединих чланова који ће се примењивати за утврђивање пореза почев за 2018. годину.

Пореска управа ће до краја октобра, након спровођења одговарајућих активности неопходних за имплементацију Уредбе, утврдити пореске обавезе и донети решења обвезницима.

**Зашто решења за одређене групе обвезника нису била до сада издата?**

Решења до сада нису могла бити издата, јер су активности на утврђивању обавеза, решењем пореског органа, за обвезнике који припадају петој групи делатности и који порез плаћају на паушално утврђени приход, морале да сачекају измену наведене Уредбе.

**Да ли су шифре делатности из области информационих технологија доношењем наведене Уредбе пребачене из једне групе обвезника у другу?**

Не. Један број шифара претежне делатности везаних за информационе технологије се налази у групи три (2611, 2612, 2620, 2630, 2640, 2680, 2711, 5821 ,6110, 6120, 6130, 6190, 6209, 9511, 9512), док су одређене шифре (5829, 6201, 6202, 6203, 6311, 6312) биле и остале у групи пет, због чега је утврђивању обавеза решењем пореског органа за обвезнике из ове групе морало да сачека измену наведене Уредбе.

**Да ли ће се, након усвајања Уредбе, повећати пореске обавезе паушалним обвезницима?**

Изменама Уредбе је прописано да се паушални приход предузетницима којима је повећана полазна основица за утврђивање висине паушалног прихода, може увећати у односу претходну годину највише до 10% уколико су елементи из члана 6. Уредбе (којима се врши корекција полазне основице) остали исти и врендовани на исти начин као за годину која претходи години за коју се утврђује порез.

То значи да се за обвезнике из пете групе делатности, којима до сада Пореска управа није извршила утврђивање пореске обавезе за 2015, 2016. и 2017. годину, проценат повећања полазне основице може увећати максимално до 10% у односу на претходну годину, и на тај начин ће порески обвезници бити заштићени од нагле промене висине пореске обавезе која би им могла угрозити пословање.

**Да ли ће се изаћи у сусрет пореским обвезницима који до сада нису плаћали порез, и који у кратком року од 15 дана морају да уплате укупан износ пореске обавезе?**

На писмени и образложени захтев пореског обвезника, Пореска управа може у целости или делимично, да одложи плаћање дугованог пореза, под условом да плаћање дугованог пореза:

1) за пореског обвезника представља непримерено велико оптерећење;

2) наноси битну економску штету пореском обвезнику.

Одлуком министра или лица које он овласти - на основу писменог предлога руководиоца организационе јединице Пореске управе - може се одобрити одлагање плаћања дугованог пореза на рате, али најдуже до 60 месеци.

**Да ли ће убудуће решења за паушално опорезивање обвезника пореза на приходе од самосталне делатности стизати редовно?**

Да. Усвајањем Уредбе о изменама и допунама Уредбе о ближим условима, критеријумима и елементима за паушално опорезивање обвезника пореза на приходе од самосталне делатности, стекли су се услови да се убудуће решења издају редовно сваке године.

Активности на утврђивању обавеза паушално опорезованим пореским обвезницима могу отпочети након објављивања просечних зарада у граду, односно општини од стране Републичког завода за статистику, а то је крајем јануара текуће године за претходну годину. Пореска управа настоји да у оптималном року спроведе све активности везане за утврђивање обавезе и исте отпочне у првом кварталу текуће године.

**Због чега није могуће да сви предузетници унапред знају колики ће им бити износ пореских обавеза?**

Пореска основица (паушални приход), одређује се у односу на просечну месечну зараду по запосленом остварену у Републици, у години која претходи години за коју се утврђује порез и коју објављује Републички завод за статистилку, према групи у коју је разврстан порески обвезник (према обиму промета и врсти делатности за коју је регистрован) и у складу са корективним елеменатма из члана 6. Уредбе, којим се пореска основица коригује (полазна пореска основица се увећава односно умањује применом седам корективних елемената).

Надлежни порески орган води рачуна да утврђена висина паушалног прихода одговара висини прихода обвезника који под истим или сличним условима обавља исту или сличну делатност, и узима у обзир и све доказе, чињенице и податке до којих је дошао путем контроле и на други начин.

Предузетници могу да се определе да порез плаћању на стварно утврђени приход, односно да воде пословне књиге по систему простог или двојног книговодства и да у њима исказују своје пословање. Основица за обрачун пореза у том случају је опорезива добит.

**Шта ће се дешавати са паушалцима који су платили порез за 2015. и 2016. годину, да ли добијају нова решења? Да ли ће плаћати разлику? Да ли ће им бити надокнађен износ уколико су платили више него што је било потребно?**

Пореска управа је у првом кварталу 2017. године, за власнике самосталне делатности, осим за пету групу обвезника, утврдила пореску обавезу пореским решењима. Тим пореским обвезницима се неће поново доносити решења.

Уколико је порески обвезник уплатио већи износ пореза и доприноса по основу аконтација од оног који је утврђен новим решењем, исти може да користи као порески кредит или да тражи да се изврши повраћај средстава.

Уколико је порески обвезник уплатио мањи износ пореза и доприноса по основу аконтација од оног који је утврђен новим решењем, мораће да уплати разлику.

**Додатно појашњење како ће порез бити обрачунаван**

Пореска основица (паушално утврђени приход) одређује се у односу на просечну месечну зараду у односу на паушалну групу у коју је према обиму промета и врсти делатности за коју је регистрован разврстан порески обвезник. Тако добијена полазна основица за коригује корективним елементима

За сваког пореског обвезника, инспектор у поступку утврђивања паушалног прихода сагледава елементе који су од утицаја на исту – место на којем се радња налази, број запослених радника, тржишне услове у којим се делатност обавља, површину локала, старост обвезника и његову радну способност,висину прихода обвезника, који под истим или сличним условима обавља исту или сличну делатност, остале околности које утичу на остваривање добити, а то су елементи које је потребно утврдити у сваком поједичном случају.

**Контакт за додатна питања:**

За сва додатна питања и појашњења порески обвезници се могу обратити Контакт центру Пореске управе на телефон 0700-700-007, за позиве са фиксног телефона из било ког места у Републици Србији, као и 011-33 10 111, за позиве са мобилног телефона или из оностранства.

Радно време Контакт центра је сваког радног дана од 8 до 18 сати.